Kapakkaillan jälkeen aamuyöllä avaimensa kadottanut helsinkiläisnainen yritti turhaan tavoittaa puolisoaan. Kännykän akku oli tyhjä. Nainen ei aavistanut, että yösijaa tarjonnut mies raiskaisi hänet hetken kuluttua.

Viisikymppinen helsinkiläisnainen ei kapakkaillan jälkeen tavoittanut miestään, koska kännykästä oli akku loppu.

Naiselta oli avaimet hukassa ja hän oli niin vahvasti humalassa, että häntä nolotti mennä kotiinsa.

Kapakassa ollut nuori mies huomasi naisen tilan ja tarjosi hänelle yöpaikkaa. Asunnossa nainen joutui kuitenkin heti raiskatuksi.

Viisikymppiselle naiselle yösijaa tarjonnut nuori mies kävi väkivalloin käsiksi uhriinsa heti saatuaan tämän sisään asuntoon. Kuvituskuva. MOSTPHOTOS

Viisikymppinen helsinkiläisnainen päätyi Vallilassa sijaitsevaan kapakkaan lauantai-illan vaihtuessa sunnuntain puolelle. Sisällä hän tapasi kaverinsa, mutta kadotti tämän jossain vaiheessa yön aikana.

Valomerkin jälkeen nainen oli jo hyvin vahvassa humalassa. Poistuessaan kapakasta hän huomasi kadottaneensa kotiavaimensa. Nainen hoippui läheiselle taksitolpalle ja yritti soittaa miehelleen. Puhelimen akku oli kuitenkin tyhjentynyt, joten nainen ei saanut yhteyttä kotiin.

Samassa paikalle tuli kapakassa ollut nuori mies, joka tajusi tilanteen ja tarjosi itkevälle naiselle yöpaikkaa lähellä asuvan kaverinsa luota. Nainen suostui miehen ehdotukseen ja lähti tämän kanssa Mäkelänkadulla sijaitsevaan huoneistoon.

Pelkäsi kuolevansa

Nainen ei lyhyen kävelymatkan aikana huomannut, että heidän perässään seurasi kaksi muuta miestä.

Heti sisällä mies tarttui kiinni vieraaseensa ja työnsi tämän selälleen sohvalle. Nainen yritti rimpuilla vastaan ja huutaa, mutta mies tukki toisella kädellä hänen suunsa ja kuristi toisella kädellä kurkusta. Nainen pelkäsi kuolevansa. Hän menetti hetkeksi tajuntansa. Kamppailun aikana mies myös löi naista kasvoihin. Naisen vastusteluyrityksistä huolimatta miehen onnistui repiä uhrin housut jalasta ja raiskata tämän.

Kun raiskaaja oli lopettanut ja poistunut vessaan, huoneistoon perässä tullut asunnon haltija avasi oven ja uhrin mukaan raiskasi hänet juuri kun hän oli saamassa vaatteet päälleen. Naisen mukaan toinen raiskaaja ei kuitenkaan lyönyt häntä, vaan piti ainoastaan kiinni.

Ryntäsi kadulle

Saatuaan vihdoin vaatteita ylleen nainen ryntäsi ulos asunnosta. Hän sai pysäytettyä ohi ajaneen taksin, joka ajoi hänet kotiin. Nainen oli järkyttynyt, sekaisin ja humalassa. Kuljettaja ei juurikaan saanut hänen puheestaan selvää, mutta ymmärsi, että jotain pahaa oli tapahtunut. Hän soitti hätäkeskukseen samalla kun jätti naisen tämän pihan edustalle.

Paikalle tullut poliisipartio löysi naisen, joka kertoi, että hänet oli raiskattu. Nainen selitti, ettei hän humalatilansa vuoksi ollut kehdannut mennä kotiin, vaan oli mennyt tarjottuun yöpaikkaan, missä hänet oli raiskattu. Poliisit ottivat naisen kyytiin ja lähtivät viemään häntä oikeuslääketieteellisiin tutkimuksiin. Matkalla nainen osoitti, missä hänet oli raiskattu.

Poliisi otti pian kiinni ja pidätti raiskauksesta epäillyt 21-vuotiaat miehet.

Nainen lähenteli

Vaikka kaverukset puhuivat monessa kohtaa ristiin, kumpikin kiisti raiskauksen. Asunnon haltija sanoi, ettei hänellä edes ollut mitään seksuaalista kanssakäymistä tuntemattoman suomalaisen naisvieraan kanssa.

Pääepäilty puolestaan myönsi yhdynnän, mutta väitti, että kaikki oli tapahtunut yhteisymmärryksessä ja täysin naisen aloitteesta. Vaikka nainen ei edes osannut englantia, mies kertoi, että keskustelu oli käyty englanniksi ja lyhyt kävelymatka asunnolle oli tehty " tanssien ja laulaen " .

Sisällä asunnossa nainen olisi miehen mukaan vetänyt tämän kädestä luokseen sohvalle.

Ei uskottavaa

Käräjäoikeus ei kuitenkaan yleisen elämänkokemuksen mukaan pitänyt " lähtökohtaisesti erityisen uskottavana " , että itseään 27 vuotta vanhempi entuudestaan tuntematon nainen välittömästi asunnolle tullessaan vetäisi nuoren miehen luokseen, riisuutuisi ja ryhtyisi seksiin - varsinkin, kun pieneen huoneistoon oli tullut myös kaksi muuta miestä.

Nainen oli vielä neljä tuntia tapahtuman jälkeen noin 2,2 promillen humalassa. Hänen muistikuvansa tapahtumista alkoivat tarkentua vasta seuraavien päivien aikana. Osittaiset epätarkkuudet naisen kertomassa johtuivat oikeuden arvion mukaan hänen vahvasta päihtymystilastaan. Osaltaan ne heikensivät naisen uskottavuutta. Kuitenkin esimerkiksi kuristusjäljet kaulalla, mustelmat eri puolilla kehoa sekä tapahtumat asunnosta poistumisen jälkeen tukivat hänen kertomaansa.

Käräjäoikeus katsoi lopulta, että kumpikin mies oli syyllistynyt raiskaukseen. Se tuomitsi vuonna 1995 syntyneen Yaser Riyad Hadi Al-Obaidin kahdeksi vuodeksi ehdottomaan vankeuteen. Al-Obaidin ikätoverille oikeus tuomitsi vuoden ja kuukauden mittaisen ehdottoman vankeusrangaistuksen.

Näyttö ei riittänyt

Helsingin hovioikeus kuitenkin hylkäsi asunnonhaltijan syytteen raiskauksesta. Se katsoi, ettei uhrin kertomus yksin ollut riittävä näyttö raiskauksesta. Hovin mielestä myöskään uhrin reaktiot asunnosta poistumisen jälkeen eivät riittävästi tukeneet sitä, että huoneistossa olisi tapahtunut myös toinen raiskaus.

Tuoreessa päätöksessään Helsingin hovioikeus vahvisti kuitenkin Al-Obaidin tuomion ja korotti hänen maksettavakseen määrätyt haitta- ja kärsimyskorvaukset yhteensä 8 000 euroon.

Raiskaus tapahtui toukokuussa 2017.